Document ID: /fineweb-2-swissfilter-quality_10-filterrobots/filtered/02669.jsonl.gz/21

Kovo 15 dieną Ciuricho knygos klubas subūrė knygų mylėtojas į susitikimą su Šveicarijoje gyvenančia rašytoja Rūta Baublyte-Kaufmann, kuri šiemet išleido savo pirmąjį romaną „Prasilenkusios“ (leidykla „Homo liber“).
Kaunietė Rūta su šeima prancūziškoje Šveicarijos dalyje gyvena jau 18 metų. Prieš tai ji dešimtmetį šoko ir kūrė šokio teatre „Aura“, studijavo lietuvių, prancūzų, anglų literatūrą bei filosofiją. Londone baigė modernaus šokio studijas, tačiau šokėjos karjerą nusprendė baigti ir atsidėjo mokslinei veiklai. Šiuo metu moteris tyrinėja XVIII—XIX a. moterų literatūrą ir dėsto anglų kalbą. Daktarinės disertacijos pagrindu Anglijoje išleido knygą „Erdvės-laiko architektūra Džeinės Ostin kūryboje“ (The Architecture of Space-Time in the Novels of Jane Austen).
Šaknys Šveicarijoje jau įleistos, tačiau susitikime su Ciuricho knygos klubu Rūta neslėpė, jog bet per tuos metus ji ne kartą dėjosi lagaminą ir bėgo į Lietuvą. Tam, kad prisijaukintų Šveicariją, jai reikėjo 10 metų.
Rūtos knygoje yra dvi erdvės: šiuolaikinė Šveicarija ir 1938-1944 m. Lietuva. Nostalgiška trauka Lietuvai, identiteto paieškos išeivijoje, šeimos likimo temos subtiliai supintos knygoje, kuri pasakoja lietuvaitės Indrės istoriją, paraleliai peržvelgdama ir jos močiutės gyvenimą. Likimo ironija – anūkė ir močiutė atsidūrė Šveicarijoje ir apsigyveno netoli viena nuo kitos. Deja, jos prasilenkė laike ir erdvėje ir niekada nesusitiko, tačiau jų gyvenimo istorijos, tarsi du obuoliai, netoli nuriedėję nuo tos pačios obelies.
Rūtos knyga paliečia šiuo metu literatūroje populiarėjančią psichogenealogijos kryptį ir kelia klausimus: kokia giminės įtaka vėlesnių kartų likimams ir ar tiesa, kad be išvaizdos, charakterio bruožų ir polinkio į tam tikras ligas iš savo protėvių paveldime ir likimą?
Rūta knygą paskyrė savo seneliams. Net trys iš jų sulaukė garbingo, virš 90 metų amžiaus, gyvena Lietuvoje. Iš knygos puslapių dvelkia nuoširdumas ir autentika, bet tai nėra autobiografinė istorija. Įvykiai, faktai, detalės knygoje sudėlioti atidžiai ir su mokslininkei būdingu kruopštumu. Rūta pasakojo, kad knyga gimė per vienerius metus rašant traukiniuose ranka ant popieriaus lapo, ir tik grįžusi namo ir prisėdusi prie kompiuterio ji surinkdavusi sakinius. Nemažai laiko teko skirti faktams patikrinti, ieškant to laikmečio nuotraukų, klausant to meto garsų Youtube kanale, taip pat bendraujant su savo seneliu istoriku. Mokslinės disertacijos rašymas pradedančiai autorei nuvo didžiulė paspritis, kuri suteikė pasitikėjimo savo rašymu. Lietuvių kalba davė visišką laisvę reikšti mintis, o rašymas traukyje – daug idėjų.
Knygą „Prasilenkusios“ galima įsigyti internetu (knygos.lt ir patogupirkti.lt). Kitas Ciuricho knygos klubo susitikimas įvyks gegužės 24 d.
Parengė Edita Skaraitė
Jūratės Caspersen nuotrauka